PTGเข้าตลาดหุ้นปีนี้คว้าโอกาสเออีซีPTG
เดินหน้าเข้าตลาดหุ้น โชว์รายได้ 4.1 หมื่นล้านปีก่อน เปิดปั๊มผงาดขึ้นอันดับ 3 ลั่นได้ดีเปิดเออีซี
19 มี.ค. 2556

เดินหน้าเข้าตลาดหุ้น โชว์รายได้ 4.1 หมื่นล้านปีก่อน เปิดปั๊มผงาดขึ้นอันดับ 3 ลั่นได้ดีเปิดเออีซี
นายพิทักษ์ รัชกิจประการ ประธานเจ้าหน้าที่บริหาร บริษัท พีทีจี เอ็นเนอยี (PTG) เปิดเผยว่า บริษัทได้ยื่นแบบแสดงรายการข้อมูล (ไฟลิง) ต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) แล้ว ซึ่งเมื่อ ก.ล.ต.อนุมัติก็พร้อมเสนอขายหุ้นให้กับประชาชนเป็นครั้งแรก (ไอพีโอ) ได้ทันที
ทั้งนี้ บริษัทจะขายหุ้นไอพีโอ จำนวน 420 ล้านหุ้น มูลค่าหุ้นที่ตราไว้ (พาร์) หุ้นละ 1 บาท โดยจะนำเงินมาขยายกิจการ คาดว่าจะใช้เงินประมาณ 1,020 ล้านบาท ไปลงทุนขยายสาขา 800 ล้านบาท ลงทุนซื้อรถบรรทุก 60 ล้านบาท ขยายมินิมาร์ต 40 ล้านบาท และร้านกาแฟ
“ปีนี้จะขยายสาขา 155 สาขา แบ่งเป็นสาขาที่บริษัทดำเนินการเอง 130 สาขา และแบบแฟรนไชส์ 25 สาขา ซึ่งการที่มุ่งเน้นในการขยายสาขาด้วยบริษัทเองเพราะจะสามารถควบคุมต้นทุนและบริหารอัตรากำไรขั้นต้น (มาร์จิน) ได้ดี”
สำหรับผลดำเนินงานปี 2555 มีรายได้ 4.1 หมื่นล้านบาท เพิ่มขึ้น 50% จากปีก่อนที่มีรายได้ 2.78 หมื่นล้านบาท และมีกำไรสุทธิ 360 ล้านบาท เพิ่มขึ้น 60% จากปีก่อนที่มีกำไร 226 ล้านบาท ซึ่งมาร์จินที่ดีขึ้นจาก 0.81% มาเป็น 0.86% เป็นผลจากการขยายสาขาภายใต้การบริหารงานของบริษัท และอนาคตการขยายสาขาที่ดำเนินการเองก็จะสนับสนุนให้มาร์จินเติบโต
ทั้งนี้ ณ สิ้นปี 2555 มีสาขาทั้งสิ้น 574 สาขา เป็นสาขาที่บริษัทดำเนินการเอง 397 สาขา และแฟรนไชส์ 177 สาขา ซึ่งขยายตัวขึ้นมาเป็นอันดับ 3 ของธุรกิจปั๊มน้ำมันจากก่อนหน้าอันดับ 6 โดยเป็นรอง ปตท. ที่มีสาขา 1,500 สาขา และบางจากมีกว่า 1,000 สาขา
อย่างไรก็ตาม มั่นใจว่าการเปิดประชาคมเศรษฐกิจอาเซียน (เออีซี) จะเป็นประโยชน์กับบริษัท เพราะจำนวนสาขาที่มีกว่า 50% อยู่ในภาคตะวันออกเฉียงเหนือ ซึ่งเป็นพื้นที่เชื่อมต่อกับการเปิดเออีซี และการที่สาขาของบริษัทอยู่ในถนนสายรองซึ่งรองรับลูกค้าทั้งที่เป็นภาคเกษตร ลูกค้าที่เป็นท้องถิ่นจริงๆ ที่มียอดขายที่ต่อเนื่องและสม่ำเสมอ ส่วนฤดูกาลท่องเที่ยวก็จะเป็นโบนัสในการขายน้ำมันให้กับบริษัท